Nydanmark: Integration er kommet for at blive Integration er kommet for at blive. I årtier har politikerne forsøgt at finde formlen på det nye Danmark, som består af flere nationaliteter, men vi er ikke i mål. Derfor sætter Ekstra Bladet fokus på Nydanmark. Gennem besøg hos personerne, der har med integration at gøre, søger vi debat og inspiration. Håbet er, at vi kan finde løsninger, der kan gøre Nydanmark bedre.

I dag tager vi dig med ind i en verden som ikke burde eksistere. Det er skyggesiden af NyDanmark.

Her lever unge kvinder og enkelte mænd i ’safehouses’ på flugt fra deres familier. De har ’krænket’ deres familiers ære og et 'safehouse’ er første stop på flugten væk fra psykisk terror, fysisk vold samt i mange tilfælde trusler på livet. Deres ‘forbrydelse’ er typisk, at de ikke vil gå med tørklæde, har fået en dansk kæreste eller ikke vil giftes med en fætter fra hjemlandet.

Deres situation er endnu værre end andre, der er blevet udsat for vold i familien. Det her handler om familiens ’ære’. Så det er hele familien, de er på flugt fra. Ja, ofte hele klaner med utallige forgreninger af fætre og kusiner.

Det er typisk kvinderne i familien, mor, søstre og kusiner, der styrer den sociale kontrol. Alle sladrer og indberetter den mindste afvigelse fra den middelalderlige familienorm. Og derefter er det mændene, far, brødre og onkler, der udøver volden.

Hvis den unge er så heldig at slippe væk, så er det alle disse familiemedlemmers mulige hævn, man er på flugt fra.

Man kunne tro, at problemet er aftagende, vi lever trods alt i 2018 og ikke 70`erne. Men det er desværre ikke tilfældet. En ofte anvendt afstraffelse er en ’genopdragelsesrejse’, hvor den unge, som familien mener er blevet for dansk, sendes til slægtninge i hjemlandet. Og her er der sket et skred i den forkerte retning de seneste år. En omfattende undersøgelse viser, at mindst 100 unge hvert eneste år sendes på ’genopdragelse’.

Det vil regeringen nu forsøge at stoppe ved at gøre det muligt at straffe forældre, der sender deres børn på ’genopdragelse’. Og det er et skridt i den rigtige retning. Men for at komme problemet til livs er vi nødt til alle at medvirke. Heldigvis er der mange, der gerne vil hjælpe. En af dem er Nadar, ham og mange andre ildsjæle kan du møde i dag.

Nader er med i organisationen Ny Identitet, der hjælper kvinder på flugt. For familiefaderen Nader har dette arbejde betydet, at han som privatperson ikke kan bestille en pizza til udbringning, have et fitnesskort eller et normalt telefonabonnement. For ingen må kende hans privatadresse. Det kan bringe både hans egen familie og de, der er på flugt, i fare.

Hverken i GammelDanmark eller i NyDanmark skal vi acceptere, at familiens ’ære’ står foran et ungt menneskes ønske om at leve et frit liv. Vi danskere er kendt som et tolerant folk, for hvem frihed og lighed mellem kønnene ikke er tomme ord. Derfor er det ekstra vigtigt at holde fast i de demokratiske, danske frihedsværdier.